**SAISTOŠIE NOTEIKUMI**

Liepājā

|  |  |  |  |
| --- | --- | --- | --- |
| 2023. gada 20. aprīlī | Nr.6  (prot. Nr.4, 9.§) |  | |
| Zemas īres mājokļu izīrēšanas kārtība  Liepājas valstspilsētas pašvaldībā |
|  | Izdoti saskaņā ar Pašvaldību likuma 4.  panta pirmās daļas 10. punktu, 44. panta otro daļu | |

1. Saistošie noteikumi nosaka mājsaimniecības reģistrācijas kārtību Liepājas valstspilsētas pašvaldības (turpmāk – Pašvaldība) dzīvokļu zemas īres mājokļos piešķiršanas reģistrā (turpmāk – Pašvaldības reģistrs).

2. Saistošie noteikumi attiecas uz tādu mājokļu izīrēšanu, kas izveidoti atbalsta dzīvojamo īres māju būvniecībai Eiropas Savienības Atveseļošanas un noturības mehānisma plāna 3.1. reformu un investīciju virziena “Reģionālā politika” 3.1.1.4.i. investīcijas “Finansēšanas fonda izveide zemas īres mājokļu būvniecībai” ietvaros.

3. Pašvaldības reģistrā reģistrē mājsaimniecības, kas atbilst Ministru kabineta 2022. gada 14. jūlija noteikumu Nr.459 “Noteikumi par atbalstu dzīvojamo īres māju būvniecībai Eiropas Savienības Atveseļošanas un noturības mehānisma plāna 3.1. reformu un investīciju virziena “Reģionālā politika” 3.1.1.4.i. investīcijas “Finansēšanas fonda izveide zemas īres mājokļu būvniecībai” ietvaros” (turpmāk – MK noteikumi Nr.459) 35. punkta nosacījumiem.

4. Pašvaldības reģistrā prioritārā kārtībā tiek reģistrētas mājsaimniecības:  
 4.1. kurās vismaz viena mājsaimniecībā dzīvojošā persona ir ieguvusi atbilstošu kvalifikāciju un ir nodarbināta profesijās, kas ir saistītas ar tādām nozarēm, kā industrializācija un apstrādes rūpniecība; osta, loģistika un lidostas darbība; digitālās inovācijas; jaunuzņēmumu veidošana; tūrisms un atbilst mūsdienu ekonomikas attīstības tendencēm;

4.2. kurās vismaz viena mājsaimniecībā dzīvojošā persona ir nodarbināta valsts funkciju nodrošināšanai saistītu pārvaldes uzdevumu vai ar Pašvaldības funkciju nodrošināšanu saistītu pārvaldes uzdevumu izpildei;

4.3. kurā dzīvo persona, kuras apgādībā ir un šajā mājsaimniecībā dzīvo vismaz trīs bērni līdz 24 gadu vecumam, kuri iegūst vispārējo, profesionālo vai augstāko izglītību.

5. Lai pieņemtu lēmumu par mājsaimniecības reģistrēšanu Pašvaldības reģistra rindā, mājsaimniecība Liepājas pilsētas pašvaldības iestādes “Nekustamā īpašuma pārvalde” Mājokļu nodaļai (turpmāk – Mājokļu nodaļa) iesniedz šādus dokumentus:

5.1. visu mājsaimniecībā ietilpstošo pilngadīgo personu parakstītu iesniegumu, norādot visu mājsaimniecības personu vārdus, uzvārdus un personas kodus;

5.2. informāciju, ka mājsaimniecība atbilst MK noteikumu Nr.459 35.1., 35.2., un 35.3. apakšpunkta nosacījumiem, un cik istabu dzīvokli vēlas īrēt;

5.3. vēlamo saziņas veidu;

5.4. apliecinājumu, ka personai un mājsaimniecībā ietilpstošajām pilngadīgajām personām Pašvaldības teritorijā nav īpašumā vai valdījumā esošas dzīvošanai derīgas (piemērotas) dzīvojamās telpas;

5.5. apliecinājumu, ka mājsaimniecībai ir pietiekami finanšu līdzekļi, lai papildus citu pamatvajadzību apmierināšanai veiktu maksājumus par dzīvojamās telpas īri un ar to saistītiem maksājumiem;

5.6. Valsts ieņēmumu dienesta vai Kredītinformācijas biroja, vai līdzvērtīgas ārvalstu nodokļu administrācijas izziņu par mājsaimniecības iepriekšējā taksācijas gadā kopējiem mēneša neto vidējiem ienākumiem, par kuriem maksāts iedzīvotāju nodoklis.

6. Mājokļu nodaļa iekārto un uztur atsevišķu Pašvaldības reģistru kooperatīvās sabiedrības biedru reģistrācijai, ja tiek saņemta attiecīga informācija no nekustamo īpašumu attīstītāja, kas ir kooperatīvā sabiedrība.

7. Saistošo noteikumu 5. un 6. punktā saņemto informāciju Mājokļu nodaļa reģistrē savā lietvedības sistēmā, sagatavo un virza izskatīšanai Pašvaldības Dzīvokļu komisijai lēmuma projektus par lietvedībā reģistrētajām mājsaimniecībām.

8. Pašvaldības Dzīvokļu komisijai ir tiesības pieprasīt papildu informāciju, kas nepieciešama lēmumu projektu sagatavošanai.

9. Pašvaldības Dzīvokļu komisija pieņem lēmumu par:

9.1. mājsaimniecības reģistrēšanu Pašvaldības reģistra rindā;

9.2. atteikumu reģistrēt mājsaimniecību Pašvaldības reģistra rindā;

9.3. atļauju nekustamā īpašuma attīstītājam ar mājsaimniecību slēgt zemas īres mājokļa īres līgumu;

9.4. atteikumu līguma slēgšanai zemas īres mājokļa īrei;

9.5. mājsaimniecības izslēgšanu no Pašvaldības reģistra rindas;

9.6. mājsaimniecības pārcelšanu vispārējā rindā Pašvaldības reģistrā ar reģistrēšanas sākotnējo datumu, mainoties faktiskajiem apstākļiem mājsaimniecības statusā.

10. Pašvaldības Dzīvokļu komisija izslēdz mājsaimniecību no Pašvaldības reģistra rindas, ja:

10.1. saņemts mājsaimniecības iesniegums par izslēgšanu no Pašvaldības reģistra rindas;

10.2. datu aktualizēšanas procesā konstatēts, ka mājsaimniecība neatbilst prasībām īrēt zemas īres mājokli;

10.3. mājsaimniecība ir atteikusies no vismaz diviem zemas īres mājokļa piedāvājumiem vai nav sniegusi atbildi uz tiem divu nedēļu laikā pēc paziņojumā norādītās dienas, kurā mājsaimniecībai bija iespējams iepazīties ar piedāvāto zemas īres mājokli;

10.4. mājsaimniecība nekustamā īpašuma attīstītāja vai tā izvēlēta dzīvojamās mājas pārvaldnieka noteiktajā termiņā nav noslēgusi īres līgumu.

11. Mājokļu nodaļa 10 (desmit) dienu laikā saistošo noteikumu 9. un 10. punkta kārtībā pieņemto lēmumu nosūta mājsaimniecībai un nekustamā īpašuma attīstītājam vai tā izvēlētam dzīvojamās īres mājas pārvaldniekam.

12. Nekustamā īpašuma attīstītājam vai tā izvēlētam dzīvojamās mājas pārvaldniekam ir pienākums nekavējoties, bet ne ilgāk kā 7 (septiņu) darba dienu laikā, rakstveidā informēt Mājokļu nodaļu par īres līguma noslēgšanu vai nenoslēgšanu noteiktajā termiņā, kā arī līguma izbeigšanu.

13. Pašvaldības Dzīvokļu komisijas lēmumu var apstrīdēt Liepājas valstspilsētas pašvaldības domē.

14. Iesniegumu pieņemšana reģistrēšanai zemas īres mājokļa rindā tiek uzsākta, kad saskaņā ar MK noteikumiem Nr.459 nekustamā īpašuma attīstītājam tiek akceptēts projekts, par ko informācija tiek ievietota Pašvaldības tīmekļvietnē.

15.   Iesniegumu pieņemšana reģistrēšanai Pašvaldības reģistrā tiek apturēta ar Pašvaldības Dzīvokļu komisijas lēmumu, par ko informācija tiek ievietota Pašvaldības tīmekļvietnē, ja Pašvaldībā nav pieejami dzīvokļi zemas īres mājokļos.

|  |  |
| --- | --- |
| Priekšsēdētājs | Gunārs Ansiņš |